Per Stig Møller (KF), 2003-04-09:
Jeg vil gerne indledningsvis erklære, at jeg ikke er enig i spørgerens antagelse i forespørgslens tekst: at noget skulle være unormalt med hensyn til Taiwan.
Danmark følger den linje, som langt størstedelen af verdens lande følger, nemlig at anerkende Folkrepublikken Kina og ikke Taiwan, hvilket er i overensstemmelse med etkinapolitikken.
Dette falder faktisk også godt i tråd med den politik, som den taiwanesiske ledelse selv har lagt.
Den nuværende præsident, Chen Shui-bian, blev valgt i 2000 på en politisk platform, der indeholdt uafhængighedstanker.
Men siden valget har Chen nedtonet denne side af sit valggrundlag, og der er jo ikke tale om, at Taiwan har erklæret sig uafhængig eller har anmodet om anerkendelse.
Dermed er en hel central forudsætning for at overveje at ændre på anerkendelsesforholdet jo heller ikke til stede.
Både Danmark og EU har længe støttet en fredelig løsning
Den ønsker ikke konfrontation med Kina, og det seneste eksempel herpå var vel nok, at præsident Chen takkede nej til Europa-Parlamentets invitation til at komme på besøg.
Det besøg kunne have rejst den visumproblematik, som hr. Peter Skaarup var inde på.
Jeg kan i denne forbindelse oplyse, at i EU er vi blevet enige om igen at se på aftalen af 1988 for at se, om den fortolkes restriktivt.
Det er vigtigt for den danske regering, at vi fortolker den på samme måde i alle EU-landene
, men jeg synes også, man skal se på, om den ikke er for restriktiv, og derfor ser vi på det i fællesskab og satte arbejdet i gang her i januar måned.
Slutresultatet kender jeg selvfølgelig ikke, men arbejdet er i gang, og vi ser på det.
Den konkrete udvikling i forholdet mellem Kina og Taiwan taler sit eget sprog.
Samhandelen er stadigt voksende, taiwanesiske investeringer i Kina er betydelige, og et stort antal taiwanesiske forretningsfolk har slået sig ned i Shanghai-området, hvor de vurderer deres muligheder som langt bedre, end de er på Taiwan.
Det er forventningen, at det økonomiske samarbejde vil vokse væsentligt takket være WTO-medlemskaberne.
Som et konkret skridt af en vis symbolsk betydning fik taiwanesiske flyselskaber for første gang lov til at lande i Kina i en kort periode i forbindelse med det kinesiske nytår, og det øgede økonomiske samarbejde medvirker til at fremme både tilliden og den gensidige afhængighed.
Man kan konstatere, at der er en proces i gang, som på sigt virker befordrende for en løsning af problemet. Regeringen lægger derfor vægt på, at vi så vidt muligt understøtter det samarbejde mellem Kina og Taiwan, der er i gang, og som altså vil befordre en løsning på lang sigt.
Derfor vil det i mine øjne være forkert som udenforstående at skubbe på for en taiwanesisk uafhængighedserklæring, da dette uundgåeligt vil medføre en tilspidsning af situationen og dermed ødelægge den fordelagtige udvikling, som er i gang for både Taiwan og for Kina.
Jeg synes ikke, at udenforstående skal komme og rokke ved deres båd.
Når det er sagt, har jeg også den holdning, at vi må se på, hvilke muligheder der er for at fremme vores samarbejde med Taiwan, som er i gang med en glimrende demokratisk udvikling og har konsolideret sit demokrati.
Men vi må gøre det uden at tage skridt af anerkendelseslignende karakter, for så får vi præcis skabt tilbageslag i den fredelige udvikling, der er i gang mellem Kina og Taiwan.
Derfor skal det ske, og det kan også udmærket ske, inden for rammerne af Danmarks og EU's etkinapolitik.
EU har f.eks. netop oprettet
et repræsentationskontor i Taipei.
Den vil vi understøtte, og den skal beskyttes uden at bringe etkinapolitikken i fare.
Den er forudsætningen for en fortsat fredelig udvikling og støttes også af den taiwanesiske regering, og derfor kan der mere konkret blive tale om både øget taiwanesisk deltagelse i internationale organisationer og fremme af relationer af økonomisk, kulturel eller mellemfolkelig karakter.
Jeg synes også, at man bilateralt skal se meget konstruktivt på dobbeltbeskatningsaftalen.
Skatteministeren og jeg har besluttet at igangsætte arbejdet med en sådan.
England har en, Holland har en, og Sverige er på vej til at have en.
Der er ganske specielle måder, en sådan aftale skal udformes på, det er ikke sådan ligetil, men jeg synes, at også Danmark skal gå i gang med realisere en dobbeltbeskatningsaftale og undersøge de praktiske muligheder herfor.
EU er i gang med at overveje, hvordan samarbejdet i det hele taget kan styrkes inden for de økonomiske, kulturelle og mellemfolkelige områder.
Det er endnu for tidligt at sige noget om, hvilke nye initiativer EU kommer frem med, men konkluderet er det regeringens opfattelse, at vi må optræde ansvarligt, vi må optræde fremmende, og vi må ikke puste til en konflikt, men tværtimod deltage i et internationalt arbejde, der kan fremme en fredelig løsning.